Trettenparken

Trettenparken er en midlertidig park langs to sider av aktivitetshallen Skur 13 på Filipstad i Oslo, åpnet i 2018 og 2020, og med en levetid på sannsynligvis ikke mer enn fem år. I parken står kunstinstallasjonen Oslotreet.

Parken på ca. 500 kvadratmeter mellom østveggen på Skur 13 og bassenget mellom Filipstad og Tjuvholmen ble ferdigstilt i juni 2018, og Oslo Havn kaller denne en «lommepark» («pocketpark»). Her er det treningsapparater og en stor treplatting med trær og benker. På plattingen står et 62 kvadratmeter stort containerhus med kontor noen meter over bakken, kalt «Myggen».

Aktivitetsparken sydvest for Skur 13 er ca. 6 dekar og ble ferdigstilt i desember 2019 og åpnet i juni 2020. Parken er utformet med liten investeringskostnad.

I likhet med Skur 13 inneholder denne delen av parken ramper for rullebrett (skateboard), og er ellers tilrettelagt for klatring, husking, sykkel, basket, boccia, løping og styrketrening. Parken er i stor utstrekning bygget med gjenbruksmaterialer fra en gammel låve, stein til overs på Rådhusplassen, brukte fendere og blåser og IBC-beholdere. Oslo Havn og Bymiljøetaten har samarbeidet om anlegget av parken.

Ut mot kaikanten står Oslotreet, en 14 meter høy og 12 meter bred kunstinstallasjon med 125 000 programmerbare LED-lamper. Oslotreet er gitt av Stein Erik Hagens firma Canica og ble avduket 1. desember 2019.

Referanser

Eksterne lenker
Spotcheck: Trettenparken Skatepark april 2020. brettstedet.no, 7.5.2020. Besøkt 13.2.2021
Oslo Treet. Kunstinstallasjonens nettsted. Besøkt 19.2.2021

Oslo havn
Parker i Oslo
Artikler i sjøfart-prosjektet